HOP-huis vir gesin van seuntjie wat in mynskag valDie vyfjarige Richard Thole wat op 25 Februarie 2017 in die mynskag verdwyn het (Foto: ANA) Die vyfjarige Richard Thole wat in 2017 in ŉ mynskag in geval het en wie se liggaam nooit gevind is nie, se gesin het ŉ HOP-huis van die Stad Ekurhuleni ontvang. Burgemeester Mzwandile Masina het ná die tragedie in Februarie 2017 onderneem om die gesin se aansoek, om ŉ HOP-huis te bekom, te bespoedig. Raadslid Lesiba Mpya, burgemeesterskomiteelid vir menslike nedersettings, het Woensdag die huis aan die gesin oorhandig. Richard het by die Jerusalem- informele nedersetting in Boksburg saam met maatjies gespeel toe hy in die ou mynskag geval het. Die skag is sedert 1950 nie meer in gebruik nie. Ondanks verskeie reddingspogings deur die stad se nooddienste, is die soektog afgelas toe dit te gevaarlik geword het om verder na hom te soek. “Ons oorhandig vandag hierdie huis ter herinnering aan Richard. Ons word bemoedig dat die gesin nou hul menswaardigheid kan terugkry met ŉ ordentlike huis,” het Mpya gesê. Volgens hom het die stad R30 miljoen geoormerk vir behuising van ongeveer 3 500 inwoners van Jerusalem- informele nedersetting. Herblokkering van informele nedersettings in Ekurhuleni is ook op dreef om rampe soos die een wat die Thole-gesin getref het, en brande te verminder en om basiese dienste te verskaf soos water, elektrisiteit, sanitasie en toeganklike strate tydens noodgevalle. Lees alle vorige berigte oor Richard Thole op Maroela Media.